秋夜雜興三首  其三
作者：俞德鄰
朝代：宋

paragraphs: 明月何皎皎，流光入城闉。
永懷遼鶴去，及歸無故人。
故人亦何許，往事不忍陳。
龍逝鼎河寂，麟傷周道湮。
桑溟變俄頃，干戈徧穹垠。
眼中萬年少，談笑乘朱輪。
王侯與卿士，零落隨埃塵。
興亡固有數，貴賤亦有因。
狐裘冬則御，桃笙夏乃珍。
萬事每如此，毋爲徒苦辛。